**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS TARYBOS 2018 M. GEGUŽĖS 31 D. SPRENDIMO NR. T2-102 „DĖL FIKSUOTŲ PAJAMŲ MOKESČIO DYDŽIŲ, TAIKOMŲ ĮSIGYJANT VERSLO LIUDIJIMUS 2019 METAIS VYKDOMAI VEIKLAI, PATVIRTINIMO“ PAKEITIMO“ PROJEKTO**

**1. Sprendimo projekto esmė, tikslai ir uždaviniai.**

Savivaldybės tarybos sprendimo projektu siūloma pakeisti 2019 metais verslo liudijimus įsigyjantiems gyventojams taikomų lengvatų sąrašą, panaikinant papildomą sąlygą, kad fiksuoto dydžio pajamų mokestis, pritaikius lengvatą, taikomą gyventojams, įsigyjantiems verslo liudijimus vykdomai veiklai, negali būti mažesnis kaip 1 Eur.

Teikiamo sprendimo projekto esmė ir tikslas – pakeitimu siekiama nedidinti verslo liudijimų išdavimo administracinės naštos Valstybinei mokesčių inspekcijai (toliau – VMI).

**2. Projekto rengimo priežastys ir kuo remiantis parengtas sprendimo projektas.**

Sprendimo projektas parengtas atsižvelgiant į VMI raštą, kuriame teigiama, jog mokesčių administratorius neturi techninių galimybių pritaikyti 2019 metais verslo liudijimus įsigyjantiems gyventojams taikomų lengvatų sąrašo 4 punkte numatytos sąlygos, todėl prašo patikslinti sprendimą dėl fiksuotų pajamų mokesčio dydžių, taikomų įsigyjant verslo liudijimus 2019 metais vykdomai veiklai, panaikinant sąlygą, kad fiksuoto dydžio pajamų mokestis, pritaikius lengvatą, negali būti mažesnis kaip 1 Eur.

Siekiant nebloginti verslo aplinkos ir nedidinti administracinės naštos VMI šiuo sprendimo projektu siūloma naikinti 2019 metais verslo liudijimus įsigyjantiems gyventojams taikomų lengvatų sąrašo 4 punktą, numatantį, kad fiksuoto dydžio pajamų mokestis, pritaikius lengvatą, taikomą gyventojams, įsigyjantiems verslo liudijimus vykdomai veiklai, negali būti mažesnis kaip 1 Eur.

**3. Kokių rezultatų laukiama.**

Siekiama verslo liudijimų išdavimo administracinės naštos VMI mažinimo.

**4. Sprendimo projekto rengimo metu gauti specialistų vertinimai.**

Neigiamų specialistų vertinimų negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

Pagal VMI duomenis 2017 m. Klaipėdos miesto savivaldybėje iš viso išduoti 6 564 verslo liudijimai, iš kurių 979 verslo liudijimai išduoti gyventojams, turintiems teisę į lengvatą. Iš jų lengvatinį tarifą mokančių gyventojų, kuriems apskaičiuotas fiksuoto dydžio pajamų mokestis sudarė 1 Eur, skaičius siekė apie 10-15 asmenų. Todėl priėmus siūlomą 2019 metais verslo liudijimus įsigyjantiems gyventojams taikomų lengvatų sąrašo pakeitimą maksimali negauta savivaldybės biudžeto pajamų suma siektų 10 – 15 Eur.

**6. Lėšų poreikis sprendimo įgyvendinimui.**

Sprendimo įgyvendinimui papildomų lėšų poreikio nėra.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – siekiant, kad gyventojai ir toliau vystytų smulkųjį verslą su verslo liudijimais, būtų panaikinta 2019 metais verslo liudijimus įsigyjantiems gyventojams taikomų lengvatų sąrašo 4 punktą, didinantį administracinę mokesčių administratoriui.

Neigiamų pasekmių nenustatyta.

PRIDEDAMA:

1. Lietuvos Respublikos vietos savivaldos įstatymo išrašas, 5 lapai;
2. Valstybinės mokesčių inspekcijos raštas dėl verslo liudijimų lengvatų 2019 metams, 2 lapai;
3. 2019 metais verslo liudijimus įsigyjantiems gyventojams taikomų lengvatų sąrašo lyginamasis variantas, 2 lapai.

Mokesčių skyriaus vedėja Kristina Petraitienė